**PARLAMENTUL ROMÂNIEI**

**CAMERA DEPUTAŢILOR SENATUL**

**PARLAMENTUL ROMÂNIEI ADOPTĂ PREZENTA LEGE**

**LEGE**

**pentru modificarea și completarea legii nr. 69/2000 a educației fizice și sportului**

**Articolul 2 alin. 5 din legea 69/2000 urmează a se modifica și completa în următorul sens:**

*,,(5)Practicarea educaţiei fizice şi sportului este un drept al persoanei, fără nici o discriminare, garantat de stat. Exercitarea acestui drept este libera şi voluntară şi se realizează independent sau în cadrul structurilor sportive.’’*

**Articolul 3 alin. 1 din legea 69/2000 urmează a se modifica și completa în următorul sens:**

*,,(1)Autorităţile administraţiei publice, unităţile şi instituţiile de învăţământ, instituţiile sportive, precum şi organismele neguvernamentale de profil au obligaţia să sprijine programele sportive din categoria sportul pentru toţi şi sportul de performanță, programele de construire, întreținere și modernizare a infrastructurii sportive şi să asigure condiţiile organizatorice, materiale şi financiare de practicare a educaţiei fizice şi sportului în comunităţile locale. Administrațiile publice locale au obligația de finanțare a activităților sportive organizate și desfăsurate de către structurile sportive de drept public subordonate autorităților deliberative precum și a programelor sportive inițiate de către structurile sportive și entitățile stabilite prin legislația în vigoare.’’*

**Articolul 3 din legea 69/2000 urmează a se modifica și completa cu un aliniat nou, alin. 4 care va avea următorul conţinut:**

*,,(4) Pentru finanțarea sportului se alocă anual din bugetul de stat și din bugetele autorităților*

*publice locale minimum 1 % din produsul intern brut al anului respectiv. Suplimentar, instituţiile publice central şi locale precum şi structurile sportive indiferent de forma de organizare, pot obține și utiliza autonom venituri proprii.’’*

**Articolul 15 alin. 1 din legea 69/2000 urmează a se modifica și completa în următorul sens:**

*,,(1)Autorităţile administraţiei publice centrale şi locale au obligatia de a sprijini pregătirea sportivă, integrarea în sistemul de învăţământ, integrarea socială şi profesională a sportivilor de performanta, după caz, pe întreaga perioada a carierei sportive.’’*

**Articolul 18^1 alin. 1 din legea 69/2000 urmează a se modifica și completa în următorul sens:**

**,,** *(1) Prin hotărâre a autorităţilor deliberative ale administraţiei publice locale, se alocă sume din bugetul local pentru finanţarea activităţii sportive a structurilor sportive care au calitatea de ordonator de credite aflate în subordinea acestora.’’*

**Articolul 18^1 alin. 2 din legea 69/2000 urmează a se modifica și completa în următorul sens:**

 ,,*(2) Prin hotărâre a autorităţilor deliberative ale administraţiei publice locale, se alocă sume din bugetul local pentru:*

*a)finanţarea programelor sportive ale cluburilor sportive de drept public înfiinţate pe raza unităţii administrativ-teritoriale;*

*b)finanţarea programelor sportive ale cluburilor sportive de drept privat înfiinţate pe raza unităţii administrativ-teritoriale, constituite ca persoane juridice fără scop patrimonial, deţinătoare ale certificatului de identitate sportivă;*

*c)finanţarea programelor sportive organizate în raza unităţii administrativ-teritoriale de către asociaţiile judeţene/municipiului Bucureşti pe ramuri de sport, afiliate la federaţiile sportive corespondente;*

*d)finanţarea programelor sportive desfăşurate în raza unităţii administrativ-teritoriale de către federaţiile sportive naţionale, direcţiile judeţene pentru sport şi tineret, respectiv a municipiului Bucureşti, ori inspectoratele şcolare judeţene, respectiv a municipiului Bucureşti;*

*e)finanţarea programelor sportive derulate de către Comitetul Olimpic şi Sportiv Român pentru înalta performanţă sportivă;*

*f)premierea, în condiţiile legii, a performanţelor deosebite obţinute la competiţiile sportive interne şi internaţionale oficiale.*

*g)finanţarea programelor sportive ale unităţilor şi instituţiilor de învăţământ, înfiinţate pe raza autorităţii administrativ-teritoriale, derulate prin asociaţiile sportive şcolare şi universitare;*

*h)finanţarea programelor sportive derulate de Federaţia Sportului Şcolar şi Federaţia Sportului Universitar pe raza unităţii administrativ-teritoriale.*

**Articolul 18^1 alin. 3 din legea 69/2000 urmează a se modifica și completa în următorul sens:**

*,,(3) Autorităţile administraţiei publice locale alocă sume pentru finanţarea activităţii sportive a structurilor sportive care au calitatea de ordonator de credite aflate în subordinea acestora, precum și sume pentru infrastructură şi activităţi sportive din cadrul programelor sportive, potrivit alin. (1) şi (2), într-un cuantum de minim 5% din bugetul aprobat. Din bugetul anual aprobat pentru finanțarea acestor activități, un procent de 50% va fi acordat sportului școlar și universitar, pentru activitatea Asociațiilor Sportive Școlare și a Asociațiilor Sportive Universitare. Finanțarea programelor sportive care necesită o finanțare multianuala (sezoane competiționale și proiecte de infrastructură în curs de derulare) se efectuează pe bază de Contracte de Finanțare multianuală, care vor asigura finanțarea continuă, pe toată durata programului sportiv aprobat.’’*

**PREŞEDINTELE CAMEREI PREŞEDINTELE SENATULUI**

 **DEPUTAŢILOR**